**ПРЕДЛОГ ЗАКОНA**

**О РЕГУЛИСАЊУ ЈАВНОГ ДУГА РЕПУБЛИКЕ СРБИЈЕ ПО ОСНОВУ НЕИСПЛАЋЕНЕ ДЕВИЗНЕ ШТЕДЊЕ ГРАЂАНА ПОЛОЖЕНЕ КОД БАНАКА ЧИЈЕ ЈЕ СЕДИШТЕ НА ТЕРИТОРИЈИ РЕПУБЛИКЕ СРБИЈЕ И ЊИХОВИМ ФИЛИЈАЛАМА НА ТЕРИТОРИЈАМА БИВШИХ РЕПУБЛИКА СФРЈ**

**I. ОСНОВНЕ ОДРЕДБЕ**

Члан 1.

Овим законом уређују се услови, начин и поступак регулисања обавеза по основу неисплаћене девизне штедње грађана коју су до 27. aприла 1992. године положили:

1) држављани бивших република СФРЈ, осим Републике Србије, код банака са седиштем на територији Републике Србије и њиховим филијалама на територијама бивших република СФРЈ;

2) држављани Републике Србије код филијала банака са седиштем на територији Републике Србије, а које су се налазиле на територијама бивших република СФРЈ.

Обавезе из става 1. овог члана односе се на остваривање појединачних права држављана из става 1. овог члана.

Обавезе из става 1. овог члана односе се и на наследнике држављана из тог става.

Одредбе овог закона не односе се на девизну штедњу из става 1. овог члана која је у потпуности исплаћена у складу са прописима бивших република СФРЈ на чијој територији је положена, или коју су бивше републике СФРЈ својим прописима пренеле на друга правна лица, односно конвертовале у друга права.

У случају када је девизна штедња из става 1. овог члана исплаћена делимично у складу са прописима бивших република СФРЈ на чијој територији је положена, право на исплату преосталог дела те штедње остварује се у складу са одредбама овог закона.

Право на исплату из става 1. овог члана, утврђује се појединачно за сваког девизног штедишу.

Република Србија задржава право потраживања од држава сукцесора СФРЈ по основу исплата девизне штедње извршених у складу са овим законом.

Члан 2.

Обавеза Републике Србије по основу неисплаћене девизне штедње из члана 1. овог закона представљаће њен јавни дуг даном емитовања обвезница којима се ове обавезе регулишу.

Члан 3.

Лица из члана 1. став 1. тачка 1) овог закона остварују право на исплату девизне штедње само под условом реципроцитета.

Постојање реципроцитета из става 1. овог члана, утврђује министарство надлежно за послове правде.

Члан 4.

Обавеза Републике Србије по основу неисплаћене девизне штедње из члана 1. овог закона износи до 310 милиона евра и обухвата:

– девизну штедњу положену до 27. априла 1992. године, умањену за извршене исплате по основу прописа из члана 1. став 4. овог закона;

* камату обрачунату по уговореној каматној стопи, односно по каматној стопи од 5% годишње ако се не може утврдити уговорена каматна стопа – до 31. децембра 1997. године;
* камату обрачунату по каматној стопи од 2% годишње за период од 1. јануара 1998. године до 31. маја 2016. године;
* камату обрачунату по каматној стопи од 0,5% годишње за период од 1. јуна 2016. године до рокова доспећа рата обвезница.

Обрачун камате се врши применом простог интересног рачуна.

**II. НАЧИН РЕГУЛИСАЊА ОБАВЕЗА РЕПУБЛИКЕ СРБИЈЕ**

Члан 5.

Обавезе према лицима којима се по одредбама овог закона призна право на исплату девизне штедње из члана 1. овог закона или њиховим наследницима (у даљем тексту: девизне штедише) извршавају се у десет једнаких полугодишњих рата које доспевају сваког 31. августа и 28. фебруара, почев од 31. августа 2018. године и закључно са 28. фебруаром 2023. године.

Члан 6.

Ради регулисања јавног дуга, у складу са одредбама овог закона, Република Србија емитоваће амортизационе обвезнице без купона, које гласе на евро (у даљем тексту: амортизационе обвезнице).

Амортизационе обвезнице се емитују у нематеријализованом облику без купона и региструју се код Централног регистра, депоа и клиринга хартија од вредности (у даљем тексту: Централни регистар).

Амортизационе обвезнице гласе на име и преносиве су, исплаћују се у еврима по динамици из члана 5. овог закона и садрже унапред обрачунату камату из члана 4. став 1. алинеја четврта овог закона.

Основне елементе амортизационих обвезница прописује Влада.

Члан 7.

Амортизационим обвезницама се регулишу обавезе према девизним штедишама утврђене у смислу чл. 4. и 5. овог закона.

Обавезе према девизним штедишама извршавају се конверзијом штедних улога у амортизационе обвезнице.

Конверзија различитих валута у којима је положена девизна штедња у евре, врши се по међувалутним односима према средњем курсу динара из курсне листе Народне банке Југославије која је важила на дан 1. јануара 2002. године.

Члан 8.

Средства за исплату амортизационих обвезница обезбеђују се у буџету Републике Србије, у складу са роковима и у висини утврђеним овим законом.

**III. ПОСТУПАК ЗА УТВРЂИВАЊЕ ПРАВА**

**НА ИСПЛАТУ ДЕВИЗНЕ ШТЕДЊЕ**

Члан 9.

Утврђивање права на исплату девизне штедње, у складу са овим законом, врши Министарство финансија – Управа за јавни дуг (у даљем тексту: Управа) на предлог посебне комисије, кojу образује Влада на предлог министра надлежног за послове финансија.

Комисија из става 1. овог члана мора имати најмање 11 чланова, међу којима обавезно морају бити представници Министарства финансија, Управе, Агенције за осигурање депозита, Народне банке Србије и Државног правобранилаштва (у даљем тексту: Комисија).

Чланови Комисије имају право на накнаду, која се утврђује актом о образовању Комисије и која се обезбеђује из буџета Републике Србије.

Члан 10.

Ради утврђивања права из члана 9. овог закона, Управа ће објавити позив за пријаву потраживања по основу девизне штедње у „Службеном гласнику Републике Србије” и у по једном високотиражном дневном листу који се дистрибуира на целој територији бивше републике СФРЈ.

Позив из става 1. овог члана објавиће се и на званичним интернет презентацијама Министарства финансија, Управе, Агенције за осигурање депозита и Народне банке Србије.

Позив из става 1. овог члана обавезно садржи начин пријаве потраживања, образац пријаве потраживања, коме се подноси пријава, рок за подношење пријаве, документацију која се подноси уз пријаву и остале податке у вези са подношењем пријаве.

Члан 11.

Пријава потраживања може се поднети у року од годину дана од дана објављивања позива у дневном листу који се дистрибуира на целој територији бивше републике СФРЈ из члана 10. став 1. овог закона.

По истеку рока из става 1. овог члана губи се право на потраживање по основу неисплаћене девизне штедње из члана 1. овог закона.

Члан 12.

Пријава потраживања подноси се Управи на посебном обрасцу.

Уз пријаву потраживања доставља се оверена копија личне карте или пасоша, као и оригинал штедне књижице, правноснажног решења о наслеђивању и изјаве девизног штедише дате под кривичном и материјалном одговорношћу, оверене код надлежног органа да није пренео своју девизну штедњу на друго лице.

Уз пријаву потраживања доставља се и оригинал потврде надлежних органа и институција бивших република СФРЈ о томе да девизни штедиша није остварио своје право по основу девизне штедње, нити да му је то право признато од стране бивших република СФРЈ. Ако је девизни штедиша положио девизну штедњу у филијалама на територијама више бивших република СФРЈ, односно ако је мењао пребивалиште у више тих република, доставља оригинале потврда надлежних органа свих бивших република СФРЈ на чијој територији је положио девизну штедњу, односно у којима је имао пребивалиште.

У случају када је право по основу девизне штедње остварено делимично, у потврди из става 3. овог члана, уносе се подаци о висини исплаћених износа и датумима тих исплата.

Надлежни орган и институција из става 3. овог члана јесте орган, односно институција коју је бивша република СФРЈ овластила да издаје потврде из тог става.

Члан 13.

Уколико уз пријаву није достављена комплетна документација из члана 12. ст. 2. и 3. овог закона, Управа ће од подносиоца пријаве тражити да у року од 30 дана комплетира документацију, а може тражити и другу документацију ради утврђивања права у смислу овог закона, уз упозорење на правне последице ако не уреди пријаву у року.

На начин из става 1. oвог члана поступа се и у случају кад подносилац пријаве није доставио оригинал штедне књижице.

У случају кад уз пријаву није достављен оригинал штедне књижице или из другог разлога постоји основана сумња о постојању потраживања и његове висине, Управа ће упутити подносиоца пријаве да код надлежног суда у Републици Србији покрене одговарајући поступак за утврђивање постојања потраживања и његове висине.

Уз поднесак из става 3. овог члана подносилац пријаве доставља надлежном суду документацију којом се несумњиво доказује потраживање по основу штедног улога и његове висине.

Утврђивање чињеница из ст. 3. и 4. овог члана у поступку пред надлежним судом сматра се претходним питањем у управном поступку, о чему Управа доноси одговарајући закључак.

У поступку пред судом, у име Републике Србије, учествује државни правобранилац.

На основу правноснажне одлуке суда донете у поступку из ст. 3. и 4. овог члана Управа доноси решење по пријави девизног штедише.

Члан 14.

У поступку утврђивања права на исплату девизне штедње Управа, односно Комисија може предузети додатне активности ради провере тачности података и документације која је достављена уз пријаву потраживања.

Банке код којих је положена девизна штедња, односно њихови правни следбеници, као и банке које су у складу с прописима преузеле послове у вези са исплатом девизне штедње положене код банака над којима је покренут поступак стечаја или ликвидације, а код којих се воде девизни штедни улози, у смислу овог закона, дужне су да, на захтев Управе, доставе расположиве податке о тим улозима.

Члан 15.

Управа на предлог Комисије утврђује право на исплату девизне штедње на основу података и документације из члана 12. овог закона која јој је достављена уз пријаву потраживања и на основу података и документације којом располажу банке из члана 14. став 2. овог закона.

Ако утврди да су за то испуњени прописани услови, Управа решењем утврђује право на исплату девизне штедње и висину потраживањa, односно права на обвезнице по том основу.

Остваривањем права по одредбама овог закона девизни штедиша се одриче, односно губи право на вођење поступка за утврђивање права и наплату девизне штедње пред судом и другим органом, односно организацијом, укључујући и поступке извршења.

Члан 16.

О утврђивању права на исплату девизне штедње Управа одлучујe најкасније у року од 120 дана од истека рока из члана 11. став 1. овог закона.

Управа одбацује пријаву потраживања ако уз пријаву или накнадно није поднета комплетна документација, ако je пријава неблаговремена или је пријаву поднело неовлашћено лице, као и у другим случајевима прописаним законом.

Управа одбија пријаву потраживањa ако нису испуњени прописани услови за признавање права по основу девизне штедње прописане овим законом.

Акт Управе донет по пријави доставља се девизном штедиши и државном правобраниоцу.

Против акта Управе није допуштена жалба, али се може водити управни спор.

У име Републике Србије управни спор покреће Државно правобранилаштво.

На поступак утврђивања права на исплату девизне штедње сходно се примењују одредбе закона којим се уређује општи управни поступак, ако овим законом није друкчије уређено.

Члан 17.

По правноснажности решења из члана 15. овог закона, Управа ће поништити оригинал штедне књижице.

На основу правноснажног решења из члана 15. овог закона, банке код којих је положена девизна штедња, односно њихови правни следбеници, као и банке које су у складу с прописима преузеле послове у вези са исплатом девизне штедње положене код банака над којима је покренут поступак стечаја или ликвидације, уз присуство девизног штедише или лица које поседује за то оверено пуномоћје девизног штедише, и стављања на увид поништене штедне књижице, или потврде Управе да је то решење донето на основу одлуке суда из члана 13. ст. 3. и 4. овог закона (у случају кад Управи није приложен оригинал штедне књижице) отварају за девизног штедишу власнички рачун хартија од вредности у Централном регистру.

Истовремено са отварањем власничког рачуна из става 1. овог члана, банке девизном штедиши отварају наменски девизни рачун на који се, у роковима доспећа, преносе средства у висини доспеле рате.

Члан 18.

Влада ће прописати образац пријаве потраживања из члана 10. став 3. овог закона, начин обраде документације из члана 12. овог закона, начин вршења конверзије штедних улога у амортизационе обвезнице, начин њиховог књиговодственог евидентирања, начин уписа амортизационих обвезница у Централном регистру, извештавања и ближе уредити друга питања од значаја за остваривање права по одредбама овог закона.

Позив за пријаву потраживања из члана 10. овог закона објавиће се у року од 45 дана од дана ступања на снагу овог закона.

Прописe из става 1. овог члана Влада ће донети у року од 30 дана од дана ступања на снагу овог закона.

**IV. ПОСЕБНЕ ОДРЕДБЕ**

Члан 19.

Промет обвезница емитованих у складу са овим законом је слободан.

Члан 20.

Амортизационе обвезнице могу се куповати и продавати на регулисаном тржишту и ОТЦ (ванберзанском) тржишту у Републици Србији.

Девизе остварене продајом амортизационих обвезница у смислу става 1. овог члана држе се на девизном рачуну.

Девизе из става 2. овог члана, као и девизе остварене наплатом амортизационих обвезница у року доспећа, страна физичка и правна лица могу слободно трансферисати у иностранство.

**V. ПРЕЛАЗНA И ЗАВРШНА ОДРЕДБА**

Члан 21.

Даном ступања на снагу овог закона обустављају се судски поступци за наплату девизне штедње обухваћене овим законом, укључујући и поступке извршења.

Члан 22.

Овај закон ступа на снагу наредног дана од дана објављивања у „Службеном гласнику Републике Србије”.

**О Б Р А З Л О Ж Е Њ Е**

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 97. тачка 6. Устава Републике Србије, којом је прописано да Република Србија, између осталог, уређује и обезбеђује банкарски и девизни систем.

II. РАЗЛОЗИ ЗА ДОНОШЕЊЕ ЗАКОНА

Европски суд за људска права (у даљем тексту: Суд) објавио је 16. јула 2014. године пресуду којом је обавезао Републику Србију и Републику Словенију да исплате стару девизну штедњу подносиоцима представке (Е. Алишић, А. Саџак и С. Шахдановић), који су штедели код Љубљанске банке Сарајево и Инвестбанке ПЈ Тузла, и то под истим условима као и друге штедише које су имале такву штедњу у домаћим филијалама српских, односно словеначких банака. Према пресуди Република Србија мора предузети све неопходне мере, укључујући и законодавне измене, у року од годину дана од доношења пресуде, односно до 16. јула 2015. године, како би подносилац представке и сви други у истој ситуацији могли да поврате своју стару девизну штедњу.

Ради извршења наведене пресуде, Одлуком Владе од 11. децембра 2014. године, образована је Радна група за извршење налога из пресуде Европског суда за људска права и решавање питања јавног дуга Аутономне покрајине Косово и Метохија коју чине представници Министарства финансија, Министарства правде, Министарства спољних послова, Канцеларије за Косово и Метохију, Агенције за осигурање депозита и Народне банке Србије. Такође, у раду Радне групе учествовали су и представници других надлежних државних органа и организација.

Полазећи од важећих законских решења у вези са сервисирањем старе девизне штедње положене код банака у Републици Србији (у даљем тексту: РС) и налога Суда, Радна група је закључила да је, ради сервисирања предметне штедње, прописима потребно уредити следеће:

- Утврдити висину дуга, односно обавезе РС по основу наведене девизне штедње по принципу максимално могуће обавезе РС;

- Регулисати начин, услове и поступак сервисирања обавеза РС по основу девизне штедње у филијалама српских банака на територији бивших република СФРЈ и штедње држављана из бивших република положене код банака у РС;

- Дефинисати динамику измирења обавеза према девизним штедишама (период отплате), почетак исплате (рок доспећа прве рате), висину полугодишњих рата.

- Утврдити висину каматне/каматних стопа на годишњем нивоу, периоде примене тих стопа у поступку утврђивања укупног дуга, односно појединачних права штедиша;

- Регулисати начин измирења обавеза РС – издавањем хартија од вредности – нематеријалних обвезница које гласе на евро;

- Прописати поступак утврђивања права појединачних девизних штедиша.

Радна група је припремила одговарајуће законско решење које предвиђа исплату ове штедње под истим условима као и српским грађанима који су имали такву штедњу у домаћим филијалама српских банака. Наведени закон је добио позитивна мишљења надлежних тела и позитивну оцену Комитета министара Савета Европе.

Имајући у виду да је услед парламентарних избора дошло до кашњења у усвајању овог закона, Радна група је на састанку одржаном 12. септембра 2016. године ускладила рокове и дефинисала нову динамику исплате, почев од 31. августа 2018. године.

Предлог закона о регулисању јавног дуга Републике Србије по основу неисплаћене девизне штедње грађана положене код банака чије је седиште на територији Републике Србије и њиховим филијалама на територијама бивших република СФРЈ и Предлог закона о изменама и допуни Закона о регулисању јавног дуга Савезне Републике Југославије по основу девизне штедње грађана би требало усвојити у најкраћем могућем року, како би се избегло да Европски суд за људска права настави да разматра друге сличне представке.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбама члана 1. овог закона предвиђа се који држављани ће имати право на исплату неисплаћене девизне штедње, да се обавезе односе на остваривање појединачних права држављана, а да се не односе на девизну штедњу која је у потпуности исплаћена у складу са прописима бивших република СФРЈ, да се право на исплату утврђује по једном штедиши, да право на исплату имају и наследници девизних штедиша, као и да Република Србија задржава право потраживања од држава сукцесора СФРЈ по основу исплата девизне штедње у складу са овим законом.

Одредбом члана 2. предвиђа се да ће обавеза Републике Србије по основу неисплаћене девизне штедње представљати њен јавни дуг даном емитовања обвезница којима се ове обавезе регулишу.

Одредбама члана 3. предвиђа се да држављани бивших република СФРЈ, осим Републике Србије, остварују право на исплату старе девизне штедње под условом реципроцитета, чије постојање утврђује орган који је ближе дефинисан стaвом 2.

Одредбама члана 4. предвиђа се износ преузетих обавеза, као и начин утврђивања тог износа.

Одредбом члана 5. предвиђа се динамика измиривања обавеза.

Одредбама члана 6. предвиђа се начин измиривања обавеза.

Одредбама члана 7. предвиђа се начин измиривања обавеза.

Одредбом члана 8. предвиђа се да се средства за исплату обезбеђују у буџету Републике Србије.

Одредбама члана 9. предвиђа се надлежност за утврђивање права на исплату девизне штедње.

Одредбама члана 10. предвиђа се објављивање јавног позива за пријаву потраживања, ко објављује тај позив, где се објављује и шта позив обавезно садржи.

Одредбама члана 11. предвиђа се рок за подношење пријаве потраживања, као и престанак права на потраживање након истека тог рока.

Одредбама члана 12. предвиђа се коме се подноси пријава потраживања и која се документација уз њу доставља.

Одредбама члана 13. предвиђа и право подносиоца пријаве да покрене судски поступак у коме ће доказивати своје потраживање по основу штедног улога и његове висине, као претходно питање у управном поступку утврђивања права на исплату девизне штедње.

Одредбама члана 14. предвиђа се могућност предузимања додатних активности ради додатне провере тачности достављених података и документације.

Одредбама члана 15. предвиђају се основи за утврђивање права на исплату девизне штедње.

Одредбама члана 16. предвиђа се рок за одлучивање по пријави потраживања, поступање по пријави, коначност одлуке и сходна примена Закона о општем управном поступку.

Одредбама члана 17. предвиђа се начин поништаја оригинала девизне штедне књижице, као и начин исплате средстава девизним штедишама.

Одредбом члана 18. предвиђа се да ће Влада у року од 30 дана прописати образац пријаве потраживања, начин обраде документације и начин вршења конверзије штедних улога у обвезнице у смислу овог закона, начин њиховог књиговодственог евидентирања, начин уписа обвезница у Централном регистру, депоу и клирингу хартија од вредности, извештавања и др.

Одредбом члана 19. предвиђа се да је промет обвезница које су емитоване у складу са овим законом слободан.

Одредбама члана 20. предвиђа се промет обвезница, држање средстава остварених продајом обвезница и слободно трансферисање у иностранство за страна физичка и правна лица.

Одредбом члана 21. предвиђа се да се даном ступања на снагу овог закона обустављају судски поступци за наплату девизне штедње обухваћене овим законом, укључујући и поступке извршења.

Одредбом члана 22. предвиђа се ступање на снагу овог закона.

IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

Средства која су потребна за спровођење овог закона обезбедиће се у буџету Републике Србије за 2017. и 2018. годину и наредне године у оквиру лимита на разделу министарства надлежног за послове финансија.

V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ

Предлаже се доношење овог закона по хитном поступку, сагласно члану 167. Пословника Народне скупштине („Службени гласник РС”, број 20/12 - пречишћен текст), имајући у виду да је рок који је одредио Суд истекао 16. јула 2015. године, што значи да је неопходно што пре предузети мере како би се извршиле обавезе Републике Србије у складу са пресудом Суда.

VI. РАЗЛОЗИ ЗБОГ КОЈИХ СЕ ПРЕДЛАЖЕ ДА ЗАКОН СТУПИ НА СНАГУ ПРЕ ОСМОГ ДАНА ОД ДАНА ОБЈАВЉИВАЊА У„СЛУЖБЕНОМ ГЛАСНИКУ РЕПУБЛИКЕ СРБИЈЕˮ

Предлаже се да овај закон ступи на снагу наредног дана од дана објављивања у „Службеном гласнику Републике Србијеˮ будући да за то постоје нарочито оправдани разлози који се огледају у неопходности да се омогући примена прописа у најкраћем року, посебно зато што ће извршавање пресуде бити разматрано на наредном састанку Комитета министара Савета Европе.

**ИЗЈАВА О УСКЛАЂЕНОСТИ ПРОПИСА СА ПРОПИСИМА ЕВРОПСКЕ УНИЈЕ**

**1. Орган државне управе, односно други овлашћени предлагач прописа**

**Овлашћени предлагач:** Влада

**Обрађивач:** Министарство финансија

**2. Назив прописа**

ПРЕДЛОГ ЗАКОНА О РЕГУЛИСАЊУ ЈАВНОГ ДУГА РЕПУБЛИКЕ СРБИЈЕ ПО ОСНОВУ НЕИСПЛАЋЕНЕ ДЕВИЗНЕ ШТЕДЊЕ ГРАЂАНА ПОЛОЖЕНЕ КОД БАНАКА ЧИЈЕ ЈЕ СЕДИШТЕ НА ТЕРИТОРИЈИ РЕПУБЛИКЕ СРБИЈЕ И ЊИХОВИМ ФИЛИЈАЛАМА НА ТЕРИТОРИЈАМА БИВШИХ РЕПУБЛИКА СФРЈ

DRAFT LAW ON REGULATION OF THE PUBLIC DEBT OF THE REPUBLIC OF SERBIA BASED ON CITIZENS' UNPAID FOREIGN CURRENCY SAVINGS DEPOSITED WITH THE BANKS WHICH HEAD OFFICES ARE LOCATED ON THE TERRITORY OF THE REPUBLIC OF SERBIA AND THEIR BRANCH OFFICES LOCATED ON THE TERRITORY OF THE FORMER SFRY REPUBLICS

**3. Усклађеност прописа с одредбама Споразума о стабилизацији и придруживању између Европских заједница и њихових држава чланица, са једне стране, и Републике Србије са друге стране („Службени гласник РС”, број 83/08) (у даљем тексту: Споразум):**

**а) Одредба Споразума која се односе на нормативну садржину прописа,**

Oдредбa члана 63. Споразума

**б) Прелазни рок за усклађивање законодавства према одредбама Споразума,**

-

**в) Оцена испуњености обавезе које произлазе из наведене одредбе Споразума,**

Обавеза у потпуности испуњена

**г) Разлози за делимично испуњавање, односно неиспуњавање обавеза које произлазе из наведене одредбе Споразума,**

-

**д) Веза са Националним програмом за усвајање правних тековина Европске уније.**

Не постоји веза са Националним програмом за усвајање правних тековина Европске уније

**4. Усклађеност прописа са прописима Европске уније:**

**а) Навођење одредби примарних извора права Европске уније и оцене усклађености са њима,**

Не постоје одредбе примарних извора права ЕУ

**б) Навођење секундарних извора права Европске уније и оцене усклађености са њима,**

Не постоје секундарни извори права ЕУ

**в) Навођење осталих извора права Европске уније и усклађеност са њима,**

Не постоје остали извори права ЕУ

**г) Разлози за делимичну усклађеност, односно неусклађеност,**

Не постоје наведени разлози

**д) Рок у којем је предвиђено постизање потпуне усклађености прописа са прописима Европске уније.**

Није потребан рок за усклађивање

**5. Уколико не постоје одговарајуће надлежности Европске уније у материји коју регулише пропис, и/или не постоје одговарајући секундарни извори права Европске уније са којима је потребно обезбедити усклађеност, потребно је образложити ту чињеницу. У овом случају, није потребно попуњавати Табелу усклађености прописа. Табелу усклађености није потребно попуњавати и уколико се домаћим прописом не врши пренос одредби секундарног извора права Европске уније већ се искључиво врши примена или спровођење неког захтева који произилази из одредбе секундарног извора права (нпр. Предлогом одлуке о изради стратешке процене утицаја биће спроведена обавеза из члана 4. Директиве 2001/42/ЕЗ, али се не врши и пренос те одредбе директиве).**

Не постоје прописи ЕУ са којима је потребно обезбедити усклађеност

**6. Да ли су претходно наведени извори права Европске уније преведени на српски језик?**

Не постоји наведени извори права ЕУ

**7. Да ли је пропис преведен на неки службени језик Европске уније?**

НЕ

**8. Сарадња са Европском унијом и учешће консултаната у изради прописа и њихово мишљење о усклађености?**

Полазећи од нормативног садржаја предметног Предлога закона није потребно обавити консултације са Европском комисијом и другим стручним телима Европске уније.